b'\n_START_ARTICLE_\nRuben Ytterg\xc3\xa5rd Jenssen\n_START_SECTION_\nKlubbkarriere\n_START_PARAGRAPH_\nForan 2006-sesongen ble Ytterg\xc3\xa5rd Jenssen tatt opp i A-stallen til Troms\xc3\xb8 IL og gitt en fire \xc3\xa5rs proffkontrakt. I oppkj\xc3\xb8ringen til sesongen 2006 fikk han pr\xc3\xb8ve seg i flere treningskamper for TIL, og dav\xc3\xa6rende trener Ivar Morten Normark ga han en plass i startoppstillingen i den f\xc3\xb8rste seriekampen. Han fikk dermed sin Tippeliga-debut som 17-\xc3\xa5ring 9. april 2006 p\xc3\xa5 Molde Stadion mot Molde Fotballklubb, en kamp Troms\xc3\xb8 for\xc3\xb8vrig tapte 3-1. Ytterg\xc3\xa5rd Jenssen klarte ikke \xc3\xa5 etablere seg fast p\xc3\xa5 laget, i en sesong som for lagets del var preget av nedrykkssp\xc3\xb8kelset. Normark fikk sparken midt i sesongen og ble erstattet midlertidig av tidligere TIL-spiller Steinar Nilsen. Sesongen ebbet for Ytterg\xc3\xa5rd Jenssens del ut med \xc3\xa8n cupkamp og fire kamper som innbytter. _NEWLINE_Sesongen 2007 skulle heller ikke bli Ytterg\xc3\xa5rd Jenssens gjennombruddsesong. Med Steinar Nilsen som hovedtrener ble han imidlertid hyppig benyttet som innbytter og fikk 15 innhopp i serien. Sesongen etter ble han gitt ytterligere tillit, og fikk 15 kamper fra start og 5 som innbytter i Eliteserien. Fra midten av sesongen hadde han spilt seg til en fast plass p\xc3\xa5 laget. Han fikk ogs\xc3\xa5 sitt f\xc3\xb8rste Tippeliga-m\xc3\xa5l denne sesongen i kampen mot Ham-Kam 20. juli 2008. TIL vant kampen 2-1 etter matchvinner-scoringen fra Ytterg\xc3\xa5rd Jenssen. Han fulgte opp med en ny matchvinner-scoring en dr\xc3\xb8y m\xc3\xa5ned senere mot Aalesund, og ble med det en viktig bidragsyter til at Troms\xc3\xb8 IL fikk bronsemedaljer denne sesongen. _NEWLINE_Etter den sterke 2008-sesongen ble Steinar Nilsen hentet til Brann som hovedtrener, og han ble erstattet av Per-Mathias H\xc3\xb8gmo i TIL. Med H\xc3\xb8gmo som hovedtrener ble 2009-sesongen det definitive gjennombruddet til Ytterg\xc3\xa5rd Jenssen. Han startet samtlige 30 kamper i Eliteserien, og ble etterhvert ogs\xc3\xa5 flyttet inn i sin favorittposisjon som er sentralt p\xc3\xa5 midtbanen. I sesongene 2010 og 2011 har oppturen fortsatt for Ytterg\xc3\xa5rd Jenssen da han har startet 59 kamper av 60 mulige i Eliteserien (\xc3\xa8n kamp st\xc3\xa5tt over pga karantene), og har med det vist seg \xc3\xa5 v\xc3\xa6re en sterk bidragsyter til bronsemedalje for Troms\xc3\xb8 IL i 2010, og s\xc3\xb8lv i 2011._NEWLINE_Ytterg\xc3\xa5rd Jenssen blir av flere betraktet som et stort midtbanetalent, og har ogs\xc3\xa5 v\xc3\xa6rt i s\xc3\xb8kelyset til en rekke klubber, blant annet belgiske Standard Li\xc3\xa8ge, nederlandske Vitesse og portugisiske Benfica, og ble sommeren 2013 solgt til tyske Kaiserslautern i 2. Bundesliga. Den 7. juni 2016 meldte han overgang til den nederlandske klubben FC Groningen etter at kontrakten hans med Kaiserslautern gikk ut.\n_START_SECTION_\nInternasjonal karriere\n_START_PARAGRAPH_\nYtterg\xc3\xa5rd Jenssen har spilt p\xc3\xa5 en rekke aldersbestemte landslag for Norge. Han fikk sin debut for Norges G-16 landslag mens han spilte for Fl\xc3\xb8ya i 2004, og har siden spilt 20 kamper for G-16, G-17, G-18 og G-19-landslagene. Han fikk sin debut for U21-landslaget 13. februar 2008, og har hittil opptr\xc3\xa5dt i 13 kamper, flere av de som kaptein._NEWLINE_Debuten for landslaget kom i den sterke 2010-sesongen, da han startet i kampen p\xc3\xa5 Ullev\xc3\xa5ll mot Montenegro 29. mai 2010, en kamp Norge for\xc3\xb8vrig vant 2-1. Siden har Ytterg\xc3\xa5rd Jenssen v\xc3\xa6rt fast inventar n\xc3\xa5r Egil "Drillo" Olsen har tatt ut sine landslagstropper, og har v\xc3\xa6rt fast p\xc3\xa5 laget siden Slovenia-kampen i september 2012.'